Vlaandere (Nederlands: Vlaanderen [ˈvlaːndərə(n)] luister (hulp·inligting), Frans: Flandre, Duits en Luxemburgs: Flandern, Wes-Vlaams: Vloandern, Limburgs: Vlaondere, Waals en Pikardies: Flande) is die naam van 'n graafskap uit die Middeleeue. Die graaf van Vlaandere was 'n leenman van die koning van Frankryk. In die huidige Belgiese konteks kan Vlaandere na die volgende verwys: die Vlaamse Gemeenskap: een van België se drie gemeenskappe (naas die Franse en die Duitssprekende gemeenskap) wat bevoegdhede ten aansien van onderwys en kulturele sake in die Nederlandse taalgebied van België en - saam met die Franse Gemeenskap - in die tweetalige gewes Brussel-Hoofstad uitoefen; die Vlaamse Gewes: een van drie geweste van België as federale staat (naas die Gewes Brussel-Hoofstad en die Waalse Gewes of Wallonië) wat die noordelike deel van die land beslaan; die politieke instellings van daardie gewes: die Vlaamse parlement, die Vlaamse regering en die Vlaamse administrasie; Vlaandere: die Belgiese provinsies Oos- en Wes-Vlaandere; die Nederlandse provinsie Zeeuws-Vlaanderen en Frans-Vlaandere (wat in afsonderlike artikels behandel word).